CELEX: 62020TN0258
Language: el
Date: 2020-05-04 00:00:00
Title: Υπόθεση T-258/20: Προσφυγή της 4ης Μαΐου 2020 — Klymenko κατά Συμβουλίου

6.7.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 222/28
            
         
      Προσφυγή της 4ης Μαΐου 2020 — Klymenko κατά Συμβουλίου
      (Υπόθεση T-258/20)
      (2020/C 222/31)
      Γλώσσα διαδικασίας: η γαλλική
      
         Διάδικοι
      
      
         Προσφεύγων: Oleksandr Viktorovych Klymenko (Μόσχα, Ρωσία) (εκπρόσωπος: M. Phelippeau, δικηγόρος)
      
         Καθού: Συμβούλιο της Ευρωπαϊκής Ένωσης
      
         Αιτήματα
      
      Ο προσφεύγων ζητεί από το Γενικό Δικαστήριο:
      
                  —
               
               
                  να κρίνει την προσφυγή του Oleksandr Viktorovych Klymenko παραδεκτή
               
            και, όσον αφορά τον προσφεύγοντα, να:
      
                  —
               
               
                  ακυρώσει την απόφαση (ΚΕΠΠΑ) 2020/373 του Συμβουλίου, της 5ης Μαρτίου 2020, για την τροποποίηση της απόφασης 2014/119/ΚΕΠΠΑ σχετικά με περιοριστικά μέτρα κατά ορισμένων προσώπων, οντοτήτων και φορέων λόγω της κατάστασης στην Ουκρανία·
               
            
                  —
               
               
                  ακυρώσει τον εκτελεστικό κανονισμό (ΕΕ) 2020/370 του Συμβουλίου, της 5ης Μαρτίου 2020, για την εφαρμογή του κανονισμού (ΕΕ) 208/2014 σχετικά με περιοριστικά μέτρα κατά ορισμένων προσώπων, οντοτήτων και φορέων ενόψει της κατάστασης στην Ουκρανία·
               
            
                  —
               
               
                  να καταδικάσει το Συμβούλιο της Ευρωπαϊκής Ένωσης στα δικαστικά έξοδα κατ’ εφαρμογήν των άρθρων 87 και 91 του Κανονισμού Διαδικασίας του Γενικού Δικαστηρίου. .
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής του, ο προσφεύγων προβάλλει πέντε λόγους ακυρώσεως.
      
                  1.
               
               
                  Ο πρώτος λόγος αφορά ανεπαρκή αιτιολογία των προσβαλλομένων πράξεων. Ο προσφεύγων υποστηρίζει, ειδικότερα, ότι το Συμβούλιο δεν τήρησε την υποχρέωση αιτιολογήσεως των προσβαλλομένων πράξεων, από πλευράς τόσο της τεκμηρίωσης του μέτρου όσο και του σεβασμού των δικαιωμάτων άμυνας, αλλά και της προστασίας της αποτελεσματικής δικαστικής προστασίας, με τους συνακόλουθους ελέγχους τους οποίους αυτή επιβάλλει.
               
            
                  2.
               
               
                  Με τον δεύτερο λόγο, ο προσφεύγων ισχυρίζεται ότι συντρέχει εν προκειμένω περίπτωση σφάλματος εκτιμήσεως και κατάχρησης εξουσίας. Ο προσφεύγων υποστηρίζει, πιο συγκεκριμένα, ότι το Συμβούλιο θα όφειλε, λαμβανομένων υπόψη των στοιχείων που του διαβιβάστηκαν, να διαπιστώσει την έλλειψη επαρκούς πραγματικής βάσης προς θεμελίωση της ασκήσεως ποινικής δίωξης. Ο προσφεύγων κάνει επίσης λόγο για μια σειρά προσβολών των θεμελιωδών δικαιωμάτων του, από τις οποίες το Συμβούλιο ουδεμία συνέπεια άντλησε.
               
            
                  3.
               
               
                  Με τον τρίτο λόγο προβάλλεται προσβολή των θεμελιωδών δικαιωμάτων, στον βαθμό που, κατά την έκδοση των πράξεων αυτών, δεν έγιναν σεβαστά τα δικαιώματα άμυνας και το δικαίωμα αποτελεσματικής δικαστικής προστασίας, ενώ δεν τηρήθηκε και η αρχή της ισότητας των όπλων.
               
            
                  4.
               
               
                  Ο τέταρτος λόγος αφορά έλλειψη νομικού ερείσματος, καθόσον το άρθρο 29 της Συνθήκης για την Ευρωπαϊκή Ένωση δεν είναι δυνατόν, κατά τον προσφεύγοντα, να αποτελέσει αποδεκτή νομική βάση για το περιοριστικό μέτρο το οποίο ελήφθη εις βάρος του.
               
            
                  5.
               
               
                  Με τον πέμπτο λόγο προβάλλεται προσβολή του θεμελιώδους δικαιώματος στην ιδιοκτησία.